《安世房中歌》
两汉·佚名

大孝备矣，休德昭明。
高张四县，乐充宫庭。
芬树羽林，云景杳冥。
金支秀华，庶旄翠旌。
七始华始，肃倡和声。
神来宴娭，庶几是听。
鬻鬻音送，细齐人情。
忽乘青玄，熙事备成。
清思眑眑，经纬冥冥。
我定历数，人告其心。
敕身齐戒，施教申申。
乃立祖庙，敬明尊亲。
大矣孝熙，四极爰轃。
王侯秉德，其邻翼翼，显明昭式。
清明鬯矣，皇帝孝德。
竟全大功，抚安四极。
海内有奸，纷乱东北。
诏抚成师，武臣承德。
行乐交逆，箫勺群慝。
肃为济哉，盖定燕国。
大海荡荡水所归，高贤愉愉民所怀。
大山崔，百卉殖。
民何贵？贵有德。
安其所，乐终产。
乐终产，世继绪。
飞龙秋，游上天。
高贤愉，乐民人。
丰草葽，女罗施。
善何如，谁能回！
大莫大，成教德；
长莫长，被无极。
雷震震，电耀耀。
明德乡，治本约。
治本约，泽弘大。
加被宠，咸相保。
德施大，世曼寿。
都荔遂芳，窅窊桂华。
孝奏天仪，若日月光。
乘玄四龙，回驰北行。
羽旄殷盛，芬哉芒芒。
孝道随世，我署文章。
冯冯翼翼，承天之则。
吾易久远，烛明四极。
慈惠所爱，美若休德。
杳杳冥冥，克绰永福。
磑磑即即，师象山则。
乌呼孝哉，案抚戎国。
蛮夷竭欢，象来致福。
兼临是爱，终无兵革。
嘉荐芳矣，告灵飨矣。
告灵既飨，德音孔臧。
惟德之臧，建侯之常。
承保天休，令问不忘。
皇皇鸿明，荡侯休德。
嘉承天和，伊乐厥福。
在乐不荒，惟民之则。
浚则师德，下民咸殖。
令问在旧，孔容翼翼。
孔容之常，承帝之明。
下民之乐，子孙保光。
承顺温良，受帝之光。
嘉荐令芳，寿考不忘。
承帝明德，师象山则。
云施称民，永受厥福。
承容之常，承帝之明。
下民安乐，受福无疆。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。